แมนดารินขาดทุน22ล้าน
โรงแรมแมนดารินขาดทุนยับปี 2554 รวม 22 ล้านบาท โบ้ยเผชิญสารพัดวิกฤตการณ์และการแข่งขันสูงมาก แต่ไตรมาส 4 ดีขึ้น
30 ม.ค. 2555

โรงแรมแมนดารินขาดทุนยับปี 2554 รวม 22 ล้านบาท โบ้ยเผชิญสารพัดวิกฤตการณ์และการแข่งขันสูงมาก แต่ไตรมาส 4 ดีขึ้น
บริษัท แมนดารินโฮเต็ล (MANRIN) เปิดเผยถึงผลการดำเนินงานปี 2554 ว่า ขาดทุนสุทธิ 22.33 ล้านบาท คิดเป็นขาดทุนหุ้นละ 0.83 บาท พลิกจากปี 2553 ที่มีกำไรสุทธิ 59.76 ล้านบาท หรือ 2.60 บาท
บริษัทมีผลงานในไตรมาส 4 ที่ดีขึ้น แม้มีขาดทุนสุทธิ 1.52 ล้านบาท เมื่อเปรียบเทียบกับไตรมาส 3 ที่ขาดทุนสุทธิถึง 6.39 ล้านบาท และขาดทุนสุทธิ 16.28 ล้านบาท ในไตรมาส 2
ส่วนราคาหุ้นวันที่ 27 ม.ค. 2555 ที่ปรับตัวลง 0.50 บาท ปิดที่ 11 บาท ก็ยังต่ำกว่ามูลค่าทางบัญชีอยู่ที่ 21.12 บาทต่อหุ้น
น.ส.เพียงใจ หาญพาณิชย์ ประธานกรรมการบริหารและกรรมการผู้จัดการ บริษัท แมนดารินโฮเต็ล กล่าวว่า สาเหตุที่ทำให้บริษัทประสบปัญหาขาดทุนในปีที่ผ่านมา เนื่องจากในไตรมาส 4 ปี 2554 โรงแรมแมนดารินยังมีค่าใช้จ่ายในการดำเนินงานอยู่ตามปกติ แต่รายได้จากการขายและบริการลดลง
ทั้งนี้ เนื่องจากประเทศไทยประสบปัญหาภาวะวิกฤตต่างๆ โดยเฉพาะปัญหาการเมือง ปัญหาจากอุทกภัยและวาตภัย ความปลอดภัยและปัญหาการก่อการร้ายในสามจังหวัดชายแดนภาคใต้ สถานการณ์ดังกล่าวส่งผลต่อภาพลักษณ์และความเชื่อมั่นของนักท่องเที่ยวต่อประเทศไทย เป็นเหตุให้นักท่องเที่ยวเปลี่ยนจุดหมายไปยังแหล่งท่องเที่ยวในภูมิภาคอื่นๆ 
นอกจากนี้ ในช่วง 34 ปีนี้ธุรกิจโรงแรมของไทยมีภาวะการแข่งขันสูง มีโรงแรม เซอร์วิสอพาร์ตเมนต์ และบูติกโฮเต็ลเพิ่มขึ้นมาก ซึ่งส่งผลกระทบโดยตรงต่อจำนวนห้องพักและอัตราเข้าพัก อีกทั้งยังไม่สามารถปรับราคาที่พักและราคาห้องประชุมสัมมนาเพิ่มได้
ทางโรงแรมได้พยายามทุกวิถีทางในการเพิ่มรายได้ พยายามที่จะรักษาบุคลากรไว้ไม่ให้เดือดร้อน โดยให้โรงแรมอยู่ได้ด้วยการลดค่าใช้จ่ายด้านอื่นแทน
ส่วนรายได้จากการขายและบริการต่อเดือนของบริษัทคิดเป็นสัดส่วน 5.14% ของรายได้ทั้งหมด